Okresná prokuratúra Galanta 
Obrancov mieru 2, 924 29 Galanta 1 	

Sp. zn. : 1 Pv 786/11/2202	Galanta, 25.1.2012
EEČ : 2-17-8-2012

U Z N E S E N I E

Trestná vec:	obvinený XXXXX 
Prečin:	zanedbanie povinnej výživy podľa § 207 odsek 1 Trestného zákona číslo 300/2005 Zbierky zákonov v znení zákona číslo 650/2005 Zbierky zákonov

Rozhodol: 	prokurátor Okresnej prokuratúry Galanta
Rozhodnutie:
Podľa § 215 odsek 1 písmeno h Trestného poriadku zastavujem trestné stíhanie obvineného:
1.	XXXXX
	dátum narodenia: XXXXX
	miesto narodenia: Šaľa
	rodné priezvisko: XXXXX
	trvalé bydlisko: XXXXX
Skutková veta:
ako otec ml. dcéry XXXXX, XXXXX bytom u matky XXXXX, zanedbal svoju zákonnú povinnosť prispievať na výživu svojej dcéry napriek tomu, že mu táto povinnosť vyplýva zo Zákona o rodine, pričom rozsah vyživovacej povinnosti mu bol určený rozsudkom Okresného súdu v Galante číslo 13P/13/2010-23 zo dňa 03. 03. 2010, právoplatným dňa 24. 03. 2010, ktorým rozsudkom, okrem iného, otca zaviazal prispievať na výživu ml. XXXXX výživným vo výške 100,- Eur mesačne počnúc dňom 01. 01. 2010 a to vždy do 15. dňa toho ktorého mesiaca vopred k rukám matky maloletej, ako i rozsudkom Okresného súdu v Galante 5C/173/2010 zo dňa 28. 06. 2010, právoplatným dňa 26. 07. 2010, ktorým rozsudkom súd zveril ml. XXXXX do osobnej starostlivosti matky XXXXX XXXXX a otca zaviazal prispievať na výživu ml. XXXXX výživným vo výške 130,- Eur mesačne a to vždy do 15. dňa toho ktorého mesiaca vopred k rukám matky maloletej, avšak svoju vyživovaciu povinnosť si riadne neplnil, nakoľko od januára 2010 vrátane až do novembra 2011 nezaplatil pravidelne a v správnej výške výživné, čím mu vznikol na výživnom dlh vo výške 320,- Eur, 

Právna veta:
pretože zanikla trestnosť činu.

Odôvodnenie:
Uznesením Okresného riaditeľstva Policajného zboru v Galante, Obvodného oddelenia PZ Trstice vedeným pod číslom ORP - 1165/TS-GA-2011 zo dňa 21. 10. 2011 bolo v zmysle § 199 ods. 1 Trestného poriadku začaté trestné stíhanie             a  v zmysle ustanovenia § 206 odsek 1 Trestného poriadku vznesené obvinenie XXXXX pre prečin zanedbania povinnej výživy podľa § 207 odsek 1 Trestného zákona.

	Počas skráteného vyšetrovania boli vo veci vypočutí: obvinený XXXXX, svedok - poškodený XXXXX. 

	Obvinený vo svojej výpovedi uviedol, že si je vedomý svojej vyživovacej povinnosti a svoj dlh na výživnom chce uhradiť v plnej výške. Svoj čin oľutoval. Z výsluchu svedka a súčasne poškodeného vyplýva, že neplnenie vyživovacej povinnosti obvineným nemalo trvalo nepriaznivé následky. Obvinený si svoju povinnosť dodatočne splnil (č.l. 32 vyšetrovacieho spisu).

	Trestného činu zanedbania povinnej výživy sa dopustí ten, kto najmenej tri mesiace v období dvoch rokov neplní, čo aj z nedbanlivosti, zákonnú povinnosť vyživovať alebo zaopatrovať iného. 

	Objektom trestného činu zanedbania povinnej výživy je nárok na výživu pokiaľ je založený na ustanoveniach zákona o rodine, teda priamo z neho vyplýva. 

	Neplnením vyživovacej povinnosti sa rozumie stav, keď oprávnená osoba nedostane všetko, čo je obsahom vyživovacej povinnosti.        
                  
	Preštudovaním vyšetrovacieho spisu som dospel k záveru, že v uvedenom prípade došlo k naplneniu ustanovenia § 86 písmeno a) Trestného zákona, podľa ktorého trestnosť trestného činu zanedbania povinnej výživy podľa § 207 Trestného zákona zaniká, ak trestný čin nemal trvalo nepriaznivé následky a páchateľ svoju povinnosť dodatočne splnil skôr, než sa súd odobral na záverečnú poradu.    
   
	Vzhľadom na vyššie uvedené skutočnosti bolo potrebné rozhodnúť tak, ako je to uvedené vo výrokovej časti tohto uznesenia.

Poučenie:
Proti tomuto uzneseniu je prípustná sťažnosť, ktorú možno podať u prokurátora okresnej prokuratúry do troch dní od oznámenia uznesenia. Sťažnosť má odkladný účinok. (§ 185 a nasl. Tr. por.)

Mgr. Marek Holbík
prokurátor